钦定古今图书集成/理学汇编/文学典/第054卷 > 蒋乂〈系 伸 偕〉
## 钦定古今图书集成/理学汇编/文学典/第054卷 > 蒋乂〈系 伸 偕〉

按《唐书》本传，“蒋乂，字德源，常州义兴人，徙家河南。祖
瓌，开元中弘文馆学士。父将明，天宝末辟河中使府。
安禄山反，以计佐其帅，全并、潞等州。两京陷，被拘，乃
阳狂以免。虢王巨引致幕府，历侍御史，擢左司郎中、
国子司业、集贤殿学士。乂性锐敏，七岁时，见庾信《哀
江南赋》，再读辄诵。外祖吴兢位史官，乂初从外家学”，
得其书，博览强记。逮冠，该综群籍，有史才，司徒杨绾
尤称之。将明在集贤，值兵兴，图籍殽舛，白宰相请引
乂入院，助力整比。宰相张镒亦奇之，署集贤小职。乂
料次逾年，各以部分，得善书二万卷。再迁王屋尉，充
太常礼院修撰。贞元九年，擢右拾遗、史馆修撰。德宗
重其职，先召见延英，乃命之。张孝忠子茂宗，尚义章
公主，母亡，遗言丐成礼。帝念孝忠功，即日召为左卫
将军，许主下降。乂上疏，以为：“墨缞礼本缘金革，未有夺丧尚主者，谬盭典礼，违人情，不可为法。”帝令中使
者谕茂宗之母之请，乂意殊坚。帝曰：“卿所言，古礼也。
今俗言借吉而婚不为少。”对曰：“俚室穷人子，旁无至
亲，乃有借吉以嫁。不闻男冒凶而娶。陛下《建中诏书》，
郡、县主当婚，皆使有司循典故，毋用俗仪。公主春秋
少，待年不为晚，请茂宗如礼便。”帝曰：“更思之。”会太常
博士韦彤等谏曰：“婚礼，主人几筵听命，称事立文，谓
之嘉，所以承宗庙，继后嗣也。《丧礼》，创巨者日久，痛甚
者愈迟，二十五月而毕谓之凶，所以送死报终，示有
节也。故夫义妇听，父慈子孝。昔鲁侯改服，晋襄墨缞，
缘金革事，则有权变。安有释缞服，衣冕裳，去垩室，行
亲迎，以凶渎，嘉为朝廷爽法。”疏入，帝迂其言，促行前
诏，然心嘉乂有守。十八年，迁起居舍人，转司勋员外，
皆兼史任。帝尝登凌烟阁，视左壁颓剥，题文漫缺，行
才数字，命录以问宰相，无能知者，遽召乂至，答曰：“此
圣历中侍臣图赞。”帝前口以诵补，不失一字。帝叹曰：
“虽虞世南默写《列女传》不是过。”会诏问神策军建置
本末，中书讨求不获。时集贤学士甚众，悉无以对。乃
访乂，乂条据甚详。宰相高郢、郑珣瑜叹曰：“集贤有人
哉！”明日，诏兼判集贤院事。父子为学士，儒者荣之。顺
宗既葬，议祧庙，有司以中宗中兴之君，当百代不迁。
宰相问乂，乂曰：“中宗即位，春秋已壮，而母后篡夺，以
移神器，赖张柬之等，国祚再复，盖曰反正不得为中
兴。凡非我失之，自我复之为中兴，汉光武、晋元是也。
自我失之，因人复之，晋孝惠、孝安是也。今中宗与惠、
安二帝同，不可为不迁主。”有司疑曰：“五王有安社稷
功，若迁中宗，则配飨永绝。”乂曰：“禘、祫功臣，乃合食太
庙。中宗庙虽毁，而禘、祫并陈太庙，此则五王配食，与
初一也。”由是迁庙遂定。兵部郎中。与许孟容、韦贯之
删正制敕三十篇，为《开元格后敕》。李锜诛，诏宗正削
一房属籍。宰相召乂问：“一房自大功，可乎？”答曰：“大功，
锜之从父昆弟，其祖神通有功，配飨于庙，虽裔孙之
恶而忘其勋，不可自期可乎？”曰：“期者锜昆弟，其父若
幽死社稷，今以锜连坐，不可。”执政然之。罪止锜及子
息，无旁坐者。未几，改秘书少监，复兼史馆修撰，与独
孤郁、韦处厚修《德宗实录》。以劳迁右谏议大夫。裴垍
罢宰相，而李吉甫恶垍，以尝监修，故授乂太常少卿。
久之，迁秘书监，累封义兴县公。卒，年七十五，赠礼部
尚书，谥曰懿。乂在朝廷久，居史职二十年，每有大政
事议论，宰相未能决，必咨访之。乂据经义或旧章以
参时事，其对允切该详。初以是被遇，终亦忤贵近，介
介不至显官。然资质朴直，遇权臣乘政，辄数岁不迁。
尝疏裴延龄罪恶及拒王叔文，当世高之。结发志学，
老而不厌，虽甚寒暑，卷不释于前，故能通百家学，尤
明前世沿革。家藏书至万五千卷。初名武，宪宗时，因
进见，请曰：“陛下今日偃武修文，群臣当顺承上意，请
改名乂。”帝悦。时讨王承宗，兵方罢，乂恐天子锐于武，
亦因以讽。他日，帝见侍御史唐武曰：“命名固多，何必
曰武？”乂既改之矣，更曰“庆。”群臣乃知帝且厌兵云。乂
论撰百馀篇。五子：系、伸、偕知名。仙、佶皆位刺史。
系善属文，得父典实。太和初，授昭应尉，直史馆。明年，
拜右拾遗、史馆修撰，与沈传师、郑澣、陈夷行、李汉参
撰《宪宗实录》，转右补阙。宋申锡被诬，文宗怒甚，系与
左常侍崔元亮涕泣苦诤，申锡得不死。历膳部员外，
工、礼、兵三部郎中，皆兼史职。开成末，转谏议大夫。宰
相李德裕恶李汉，以系友婿，出为桂管观察使，人安
其治，复坐汉贬唐州刺史。宣宗立，召为给事中、集贤
殿学士判院事，转吏部侍郎，历兴元凤翔节度使。懿
宗初，拜兵部尚书，以弟伸位丞相，恳辞，乃检校尚书
右仆射，节度山南东道，封淮阳郡公，徙东都留守，卒。
子曙，字耀之。咸通末，由进士第署鄂岳团练判官，除
虞、工二部员外郎，改起居郎。黄巢之难，曙阖门无噍
类，以是绝意仕进，隐居沈痛。中和二年，表请为道士，
许之。

伸，字大直，第进士。大中二年，以右补阙为史馆修撰，
转驾部郎中、知制诰。白敏中领邠宁节度，表伸自副，
加右庶子，入知户部侍郎。九年为翰林学士，进承旨。
十年，改兵部侍郎，判户部。宣宗雅信爱伸，每见必咨
天下得失。伸言：“比爵赏稍易，人且偷。”帝愕然曰：“偷则
乱矣。”伸曰：“否非遽乱，但人有觊心，乱由是生。”帝嗟叹，
伸三起三留曰：“他日不复独对卿矣。”伸不谕。未几，以
本官同中书门下平章事。逾四月，解户部，加中书侍
郎。懿宗即位，兼刑部尚书、监修国史。咸通二年，出为
节度使、同中书门下平章事，徙宣武。俄以太子少保
分司东都。七年，用为华州刺史，再迁太子太傅。表乞
骸骨，以本官致仕。卒，赠太尉。

偕以父任，历右拾遗、史馆修撰，转补阙、主客郎中。初，
柳方作《唐历》，大历以后阙而不录，宣宗诏崔龟从、韦
澳、李荀、张彦远及偕等分年撰次，尽元和以续云。累
迁太常少卿。大中八年，与卢耽、牛丛、王沨、卢告撰次

咸云“《蒋氏日历》，天下多藏焉。”